टीम अन्ना ने की मेरे खिलाफ साजिश: अग्निवेश  
स्वामी अग्निवेश ने टीम अन्ना के कुछ सदस्यों पर उनके खिलाफ साजिश करने का आरोप लगाया है।
सामाजिक कार्यकर्ता स्वामी अग्निवेश ने टीम अन्ना के कुछ सदस्यों पर उनके खिलाफ साजिश करने का आरोप लगाया और कहा कि इसके कारण उन्होंने अपना रास्ता अलग करने का फैसला किया।  अग्निवेश ने कहा, उन्होंने क्यों सीडी को रविवार को वितरित किया जबकि उनके पास यह तीन दिन पहले से था। इसे जारी किए जाने का समय भी बड़ा रोचक था। उन्होंने इसे अनशन खत्म होने के तुरंत बाद जारी किया। यह पूछे जाने पर कि इसके पीछे कौन था तो उन्होंने पलटकर कहा, मेरे साथियों ने मेरे खिलाफ साजिश की। मैंने उनका समर्थन किया लेकिन उन्होंने मेरे साथ विश्वासघात किया।' जानबूझकर विवादास्पद वीडियो का वितरण किए जाने का आरोप लगाते हुए उन्होंने कहा कि यह विद्वेषपूर्ण अभियान उनकी विश्वसनीयता को खत्म करने के लिए चलाया गया। उन्होंने कहा कि टीम अन्ना ने उनसे बात करना और उस विवादास्पद सीडी के बारे में पता लगाना भी महत्वपूर्ण नहीं समझा जिसमें कथित तौर पर वह एक केंद्रीय मंत्री से कह रहे हैं कि सरकार को हजारे के साथ सख्ती से पेश आना चाहिए।